7 Hari Mencintaiku

Sinopsis

Khuzairi (Shukri Yahaya), dalam diam mencintai gadis bernama Mia Adriana (Siti Saleha). Cinta pandang pertama menjadikan dia seorang perindu yang setia. Namun sifat angkuh dan sombong gadis ini menyebabkan Khuzairi tidak pernah walau sebesar hama jua menyimpan impian untuk memilikinya. Mia Adriana bagaikan lupa, hidup ini ibarat putaran roda, satu waktu keangkuhan dan kesombongan itu akan memamah dirinya sendiri. Berdoalah, di kala keinsafan menjelma nanti, cinta lelaki bernama Khuzairi ini belum terpadam lagi buat dirinya.
Mia Adriana merupakan seorang peguam dan mempunyai firma guamannya sendiri bersama ayahnya Dato Megat Idrus (Zulkifli Ismail). Mia telahpun bertunang dengan sepupunya sendiri Khalil (Ungku Hariz). Namun kerana terlalu percaya pada tunangnya, Khalil, Mia Adriana telah menyebabkan ayahnya muflis. Khalil tidak hadir pada malam pernikahan mereka, sebaliknya Khalil menikahi Rita (Lia Natalia) kerana duit. Dato Megat yang diserang sakit jantung, meminta Khuzairi untuk menjadi menantunya. Demi menutup malu, Mia sanggup berkahwin dengan Khuzairi walaupun mengganggap Khuzairi bersikap kekampungan dan kolot.
Bermulanya kehidupan baru Mia Adriana bersama Khuzairi di kampung. Sepanjang berada di kampung, Mia Adriana memang menjadi kebencian Mak Leha (Liza Abdullah), mak tiri Khuzairi. Mak Leha membenci Mia kerana dia memusuhi Puan Hayati (Zila Bakarin). Terjadi pelbagai pergaduhan antara Mia, Mak Leha dan Syakila (Faye Kusairi), tunangan Helmi (Syazwan Zulkifli) yang menaruh hati pada Khuzairi. Perhubungan Mia dan Khuzairi juga selalu pasang surut. Khuzairi juga tersepit kerana dia terlalu menghormati Mak Leha sebagai ibu dan menyayangi isterinya sehingga dia selalu melukakan hatinya sendiri.
Kerana suatu peristiwa, Mia Adriana tersedar bahawa sememangnya dia mencintai Khuzairi sepenuh hati. Dia terlalu merindu anak kecil yang ditinggalkan tanpa melihat rupanya. Namun, cukupkah masa 7 hari itu untuk meraih kembali cinta Khuzairi yang sudah membeku? Apakah Pak Samad (Aman Graseka) mampu membela nasib Mia selepas dibuang oleh suami sendiri dalam rumah keluarganya? Tercapaikah hasrat Syakila untuk menjadi isteri Khuzairi? Dan, apa pula nasib Helmi selepas dihalau keluar oleh Pak Samad selepas dia bersubahat dengan Khalil untuk meracun kambing-kambing Khuzairi? Apakah pekerjaan Khuzairi selain penggembala kambing yang menjadi kegilaan anak-anak gadis kampung?

Penerbitan

Menurut Jamal Khan, drama ini ialah drama adaptasi novel keempat arahannya yang mempunyai banyak plot dan konflik sebagai cerita sokongan. Tambahnya lagi, disebabkan cita rasa penonton yang sangat positif, dia menjadi gusar untuk menyunting setiap adegan terutamanya babak-babak akhir dimana Mia menagih cinta Khuzairi dalam tempoh tujuh hari. Ini adalah kali pertama Pena Creative Pictures bekerjasama dengan penulis novel 7 Hari Mencintaiku, Siti Rosmizah untuk mengangkat kisah ini ke kaca televisyen.
Shukri Yahaya menjelaskan bahawa drama ini agak berat untuk difahami dan beliau sendiri penat akibat terlalu banyak bermain dengan emosi sewaktu penggambaran. Dia juga perlu memperkemaskan lakonannya agar tidak dibayangi oleh watak-watak lakonannya yang terdahulu. Wan Sharmila yang juga sentiasa berusaha dalam lakonannya menyatakan dirinya bernasib baik kerana kesemua pelakon sentiasa memberikan kerjasama.
Antara cabaran yang dihadapi oleh Syazwan Zulkifli ialah dia terpaksa menggunakan perkataan yang kasar, seperti 'aku kau' dan 'aku mak' terhadap pelakon yang lebih senior dalam beberapa babak yang dilakonkan.
Muhammad Ariff yang memegang watak Buntat ialah seorang pesakit disleksia. Beliau dibantu oleh ibunya dan seorang tenaga pengajar dalam penghafalan skrip.

Sambutan

Drama ini telah memenangi hampir kesemua kategori anugerah yang dipertandingkan menerusi Anugerah Drama Festival Kuala Lumpur 2017 yang diadakan pada bulan April 2017. Menurut Shukri Yahaya, kejayaan drama 7 Hari Mencintaiku ini disebabkan oleh gandingan hebat kesemua pelakonnya dalam menjayakan watak masing-masing. 
7 Hari Mencintaiku juga telah menjadi topik perbualan yang hangat di laman sosial, Twitter setiap kali bersiaran di kaca televisyen apabila berjaya memonopoli takhta trending nombor satu di Malaysia dengan kata kunci #7HariMencintaiku.
Kata Siti Saleha, bentuk dialog yang sinis dan tajam hasil daripada penulisan skripnya juga menjadi salah satu faktor kekuatan dalam drama ini. Beliau yang mulanya gentar melakonkan watak Mia Adriana kerana khuatir kecaman, sebaliknya mengakui menerima lebih banyak pujian penonton termasuklah dari bapanya sendiri atas mutu lakonannya. 
Malah drama ini juga menerima komen positif peminat-peminat drama dan berjaya meraih 3.3 juta penonton setiap kali episod baharunya ditayangkan. 
Watak Mak Leha yang dilakonkan oleh Liza Abdullah juga turut dipuji oleh peminatnya dari Singapura. Malah beliau turut memuji ketegasan pembantu Pengarah, Amy Nawari dalam mengendalikan mutu lakonan kesemua pelakon. 
Perkara ini diakui oleh Jamal Khan, di mana dia menyatakan drama ini amat hidup sehingga mendapat perhatian ramai orang.
Watak Buntat meninggalkan kesan besar terhadap penonton apabila ramai peminat drama berkenaan yang membincangkan mengenainya di pelbagai medium sosial, terutamanya apabila watak itu "dimatikan" dalam episod 21.
Malah, watak Pak Samad yang dilakonkan oleh Aman Graseka juga hangat diperkatakan sehingga menjadi idola kegilaan ramai wanita.

Penghargaan

Bagi meraikan kejayaan drama bersiri terbaik TV3 tahun 2016 ini, sebuah sesi beramah mesra bersama barisan pelakon telah dianjurkan khas buat 10 orang pemenang bertuah peraduan media sosial. Sesi ramah mesra yang berlangsung di The Terrace Restaurant, The Royale Bintang, The Curve ini juga merupakan sebuah malam penghargaan kepada semua pihak yang berjaya menjadikan drama ini sebagai sebuah fenomena hebat di Malaysia. Malam penghargaan tersebut dihadiri oleh beberapa orang pelakon utama drama ini.
Selain itu, sebuah majlis kesyukuran telah diadakan pada 15 Februari 2017 di Hotel Royal, Kuala Lumpur anjuran Pena Creative Pictures bagi meraikan kemenangan besar, drama 7 Hari Mencintaiku dan lagu Lelaki Teragung nyanyian Dayang Nurfaizah yang masing-masing memenangi Anugerah Drama Festival Kuala Lumpur 2017 dan Anugerah Juara Lagu ke-31.